Chren, Martin, poslanec NR SR (2015-07-01):
Ďakujem veľmi pekne. Dámy a páni, veľmi stručne sa vyjadrím. Celkom som rád, že tá rozprava sa dostala až tak pomerne naširoko od Božieho slova cez debatu o vojne až po diskusiu o všeobecnej kvalite potravín. To sú všetko obrovské a veľmi významné témy. Tento náš návrh zákona si nedáva ambíciu riešiť takéto významné témy. Tento návrh zákona si dáva ambíciu urobiť jednu drobnú zmenu, ktorá ale môže byť obrovská v dôsledkoch, len si predstavte tých 50-tisíc ton potravín, ktoré sa nám môže podariť zachrániť pred likvidáciou, aby poslúžili dobrému účelu, malá zmena, ktorá môže mať obrovské pozitívne dôsledky. A o to ide. Ja by som na záver povedal len, dostali ste tie čokoládové vajíčka, dúfam, že vám padnú na úžitok, ak chcete urobiť taký malý akt rebelantstva, nezjedzte ich dnes, nechajte si ich na piatok. V piatok už budú po dobe minimálnej trvanlivosti. A napriek tomu som presvedčený, že nikomu z vás nijako zle nesadnú, že budete úplne v poriadku. A keď ich budete rozbaľovať a jesť, spomeňte si na to, že na Slovensku existuje obrovské množstvo detí, ktoré sa k takýmto čokoládovým vajíčkam nikdy nedostanú, pretože sú pre ne jednoducho príliš drahé. A takýmto deťom cez charitatívne organizácie, cez detské domovy, cez rôzne iné inštitúcie, krízové centrá by sa tieto vajíčka, ktoré sa mne podarilo zachrániť pred likvidáciou, lebo už by sa v tej predajni určite nepredali v takom počte do zajtra, by sa mohli dostať namiesto toho, aby boli zničené. A o to ide. Veľmi často pred voľbami budeme počúvať o súbojoch medzi ľavicou a pravicou, budeme počúvať, lebo je Fico alebo tí zlí pravicoví, a bude sa opakovať to, čo sa opakuje každé štyri roky, a potom voľby prejdú a zase tu budeme sedieť a potom aj tak sa tí, čo tak bojovali pred voľbami, dohodnú na tom šéfovi NKÚ a na ďalších iných veciach a ten rozdiel medzi nimi až taký nebude. A veľmi často tieto ideologické súboje v skutočnosti sú len takou pretvárkou pre voličov. A ja vás na záver naozaj chcem vyzvať: Zahoďme tie ideologické súboje odtiaľ, kde nepatria, poďme namiesto politikárčenia a hľadania rozdielov hľadať to, čo nás spája nad riešením problémov občanov. Som presvedčený, že tento zákon taký je. A berte to odo mňa ako podanú ruku na akúkoľvek možnosť spolupráce. S mnohými kolegami z viacerých poslaneckých klubov som diskutoval a majú veľmi dobré a zaujímavé pripomienky, ktoré môžu ešte rozšíriť dosah tohto zákona, výrazne ho vylepšiť. A budeme intenzívne rokovať až do hlasovania, aby sme prišli na to, či bude najlepšie ešte prepracovať tento návrh zákona alebo či môže existovať podpora na to, aby sme ho zmenili nejakou spoluprácou v druhom čítaní. Naozaj nejde o politikárčenie, ide o vecný cieľ, o to, aby sme tie sociálne a ekologické dosahy mohli spoločne dosiahnuť, a to čo najskôr. A úplne na záver. Ja som pred takou likvidáciou a zničením zachránil túto jednu krabicu potravín. (Ukázanie rukou pred rečnícky pult.) A ako taký jasný príklad, ako by to malo vyzerať namiesto toho, aby dnes už boli v spaľovni, tak ich chcem teda Štefanovi Kuffovi slávnostne odovzdať, aby ich odniesol do toho hospicu. Takto by to mohla byť nie jedna krabica, ale 50-tisíc ton potravín už na budúci rok. Ďakujem veľmi pekne za pozornosť.